Izraelski ministar odbrane Avigdor Liberman pozvao je Evropu da prihvati oštriji odnos prema Turskoj i savetovao da bi tu lekciju trebalo da nauči od ruskog predsednika Vladimira Putina, preneo je izraelski list Harec, pozivajući se na evropske diplomatske izvore.

Avigdor Liberman

"Morate naučiti od Putina kako da se odnosite prema (turskom predsedniku Redžepu Tajipu) Erdoganu", rekao je Liberman nekolicini evropskih ministara spoljnih poslova i odbrane sa kojima se sastao u poslednjih nekoliko nedelja, navode isti izvori.

Izraelski list podseća da je Putin uveo sankcije Turskoj pošto je ta zemlja oborila ruski avion koji je greškom ušao u turski vazdušni prostor tokom prošlogodišnjih operacija u Siriji.

Harec piše i da Liberman, vođa nacionalističke partije "Izrael, naš dom" (Israel bejtenu), navodno smatra da postoji mnogo načina da za pritisak na Erdogana posle neuspelog pokušaja puča u julu, proglašenja vanrednog stanja i Erdoganovih nastojanja da kontroliše tradicionalne medije i društvene mreže hapšenjem urednika i novinara.

On je takođe rekao da bi evropske zemlje, uključujući Nemačka, trebalo da se prema Erdoganu i njegovoj vladi odnose isto kao Putin posle obaranja aviona, navodeći da je predsednik Rusije vršio pritisak sve dok se turski lider nije izvinio.

Libermanov kabinet odbio je da komentariše pisanje Hareca.

Liberman se inače oštro protivio sporazumu o pomirenju Izraela i Turske zaključenom u junu, posle šest godina krize u odnosima izazvane upadom izraelskih komandosa na turski brod koji je prevozio pomoć pojasu Gaze, kada je poginulo 10 Turaka, propalestinskih aktivista.

Na sednici vlade na kojoj je sporazum odobren, Liberman je glasao protiv i izašao iz sale usred rasprave, ali je ipak, navodno, obećao izraelskom premijeru Benjaminu Netanjahuu da neće direktno napadati sporazum.

Izraelske odbrambene snage, profesionalci u Ministarstvu odbrane i obaveštajne agencije podržali su sporazum o pomirenju, ali je šef obaveštajne službe, general-major Hercl Halevi, u subotu rekao na jednoj konferenciji zatvorenoj za javnost da je pesimista u odnosu na Tursku.

Halevi takođe smatra da Izrael ne bi trebalo suviše revnosno da poboljšava odnose s tom zemljom.

"U narednih pet ili deset godina, zaostavština Ataturka neće više biti prominentna. Mi vidimo proces verske radikalizacije u Turskoj", rekao je Halevi i ocenio da bi odnose sa Turskom trebalo popravljati sporo.